钦定古今图书集成/明伦汇编/官常典/第754卷 > 马世奇
## 钦定古今图书集成/明伦汇编/官常典/第754卷 > 马世奇

按《明外史》本传：“世奇，字君常，无锡人。祖濂，进士，桂林
知府。世奇幼颖异，嗜学有文名。举崇祯四年进士，改
庶吉士，授编修。座主周延儒，世奇同郡也。当国，世奇
务引大义，非公事不以告。十一年，帝以频岁用兵，海
内劳苦，遣词臣分谕诸藩。世奇使山东、湖广、江西诸
王府，所至却馈遗。还，进左谕德。父忧归。服除，会延儒”
再相，世奇远权势，不入都。及还朝，进左庶子，则延儒
已赐死，亲昵者率避去，世奇力经纪其丧。时寇警日
闻，帝数召廷臣问计。世奇言：“弭乱以人心为本。闯、献
二贼，除献易，除闯难。献专刑戮，人所畏；闯佯不杀，人
所附也。今欲收人心，在敕督、抚、镇将严束伍部，令兵
不虐民，人心亲附，贼势乃孤。”帝称善，为下诏申饬。已，
贼薄都城，诸大臣无能画一策。世奇太息泣下曰：“事
已不可为，吾死而已。”城陷，世奇方早食，投著起，问帝
安在，或言已出城。明日，知帝崩，东宫、二王被执，曰：“吾
得死所矣。”其仆曰：“如太夫人何？”世奇曰：“正恐辱太夫
人耳。”作书别母，肃衣冠捧所署司经局印，望阙拜曰：
“臣不能报国，一死谢陛下。”将自经。二妾朱、李盛饰前，
世奇讶曰：“若以我死，将辞我耶？”对曰：“主人尽节，我二
人拜辞从死耳。”世奇曰：“有是哉？”二妾拜讫，并先缢死，
世奇乃自缢。福王时，赠礼部右侍郎，谥文忠。世奇砥
砺名行，居馆阁最有声。好推引后进，不妄取与。居父
忧时，苏州推官倪长圩，其门人也，以赎锾三千金助
丧。辞曰：“苏大饥，留此赈民可也。”长圩以三百金犒从
者，立送所司，为乡邑修学费。其疏财乐义如此。